Bergfietsryer op Tafelberg aangeval - Maroela Media
Goolam Hassan. Foto: Facebook
Die slagoffer, Goolam Hassan, het Maandag aan Maroela Media gesê hy het oudergewoonte op die berg gaan oefen toe hy aan die voet van Plum Pudding naby Hospitaaldraai deur twee gewapende mans oorval is nadat hy om 'n skerp draai gery het.
"Een van die mans het my met 'n tak in my gesig geslaan. Hy was met 'n mes gewapen en het my op die grond vasgepen en gewurg. Hy het die mes onder my regteroog gedruk en gesê ek moet alles doen wat hulle sê, want hy sal nie huiwer om my daarmee te steek nie," het Hassan gesê.
Die medepligtige was met 'n vuurwapen gewapen en het dit op Hassan gerig. Die aanvallers het Hassan vir waardevolle besittings deursoek en sy fiets, ter waarde van R40 000, en selfoon, 'n Samsung S6, gebuit waarna hulle hom geskop het.
"Hulle het my gedwing om teen die berg op te loop terwyl hulle in die teenoorgestelde rigting gevlug het."
Twee ander fietsryers het op 'n beseerde Hassan afgekom en hulp ontbied.
Kapt. FC van Wyk, polisiewoordvoerder, het die voorval aan Maroela Media bevestig. Hy het gesê die omstandighede rondom die aanval word ondersoek en niemand is nog in hegtenis geneem nie.
Die groep, Table Mountain Bikers, het op sy Facebook-blad gesê Hassan se aanval is die jongste van 'n vlaag aanvalle in die Rhodes Memorial-omgewing van Tafelberg en het 'n beroep op fietsryers gedoen om versigtig te wees as hulle daar gaan fietsry.